Brandweer het nie water toe brand uitbreek nieFoto: Susan Taljaard ŉ Gebou het Donderdag in die Mathjabeng- (Welkom, Virginia, Odendaalsrus, Hennenman, Allanridge en Ventersburg) munisipale area afgebrand toe die munisipaliteit se brandweer nie in staat was om die brand te blus nie. Volgens Susan Taljaard, VF Plus-raadslid in die munisipaliteit, was daar nie water tot die brandweer se beskikking nie. Sy was op die toneel waar die gebou van Janru Waste Recyclers in Welkom vandag afgebrand het. Taljaard het al voorheen die brandweerkwessie onder die munisipaliteit se aandag gebring. “Toe was al die brandweervoertuie buite werking omdat daar glo nie geld was om die voertuie te diens nie. Nou is die voertuie weer in ŉ werkende toestand, maar hulle het nie water om die brande mee te blus nie,” het sy verduidelik. “Die brandslange word met plastieksakke geheg en aanmekaar gehou, maar die bietjie water wat daar wel is, spuit by lekplekke uit en dien geen doel nie. Dit is ŉ absurde situasie.” Taljaard het verskeie lede van bestuur in die rampbeheer- en openbare veiligheid en vervoer-afdelings van die munisipaliteit versoek om na die toneel te kom om die vrugte van hulle handewerk te aanskou. “Al ses dorpe van Mathjabeng moet deur hierdie brandweer bedien word, maar die brandbestryders word nie eers met water voorsien nie, om nie eers te praat van gasmaskers en ander veiligheidstoerusting nie. Dit is ŉ yslike probleem wat die hele gemeenskap van Mathjabeng se lewens in gevaar stel,” het Taljaard bygevoeg.